Document ID: 32004R1274

NARIADENIE KOMISIE (ES) č. 1274/2004
z 12. júla 2004,
ktoré ustanovuje prechodné opatrenia týkajúce sa predaja maximálneho množstva 25 000 ton pšenice a 10 000 ton kukurice z národných bezpečnostných zásob v držbe Slovenska
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä na prvý pododsek jeho článku 41,
keďže:
(1)
Podľa článku 6 nariadenia Komisie (ES) č. 1972/2003 z 10. novembra 2003 o prechodných opatreniach, ktoré treba prijať v súvislosti s obchodovaním s poľnohospodárskymi produktmi z dôvodu pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (1), slovenské orgány informovali Komisiu, že v rámci procedúry pravidelného striedania zamýšľajú predať z národných bezpečnostných zásob maximálne množstvo 25 000 ton pšenice a 10 000 ton kukurice.
(2)
Predaj takého veľkého množstva pšenice a kukurice často naruší trh spoločenstva s obilím. Mali by sa preto prijať prechodné opatrenia a navrhnúť podmienky podobné podmienkam uvedeným v nariadení Komisie (EHS) č. 2131/93 z 28. júla 1993, ktorým sa ustanovuje postup a podmienky predaja obilnín v držbe intervenčných agentúr (2), aby sa zabezpečilo rovnaké zaobchádzanie s prevádzkovateľmi a rešpektovanie trhových podmienok.
(3)
Trh spoločenstva môže narušiť aj akákoľvek operácia dopĺňania zásob, mal by sa zaviesť postup, ktorý by Komisii umožnil schvaľovať aj dohody o dopĺňaní zásob.
(4)
Opatrenia uvedené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Toto nariadenie navrhuje prechodné pravidlá predaja maximálneho množstva 25 000 ton pšenice a 10 000 ton kukurice z národných bezpečnostných zásob v držbe slovenských orgánov k 1. máju 2004 a akýchkoľvek následných operácií dopĺňania zásob.
Článok 2
Agentúra zodpovedná za riadenie slovenských bezpečnostných zásob, ktorej údaje sú uvedené v prílohe k tomuto nariadeniu, predá množstvo uvedené v článku 1 na trhu spoločenstva obvyklou výzvou na predloženie ponúk do 31. augusta 2004.
Na účely tohto nariadenia znamená predaj formou verejnej súťaže ponuku na predaj výzvou na predloženie ponúk, pričom kontrakt bude zadaný osobe, ktorá ponúkne najlepšiu cenu a dodrží požiadavky tohto nariadenia.
Článok 3
Agentúra uvedená v prvom odseku článku 2 uverejní oznam o konaní verejnej súťaže najmenej tri dni pred dátumom uzávierky prvej lehoty na predloženie ponúk.
Výzva bude uvádzať najmä:
a)
lehoty na predloženie ponúk pre každé čiastkové výberové konanie a adresu, na ktorú treba ponuky predložiť;
b)
minimálne množstvá, ktoré môžu pokryť súťažiaci;
c)
zábezpeky, ktoré treba zložiť, a podmienky ich uvoľnenia;
d)
hlavné fyzické a technické charakteristiky rôznych podielov;
e)
miesto uskladnenia a meno i adresu skladníka;
f)
platobné podmienky.
Dátum uzávierky na predloženie súťažných ponúk pre prvé čiastkové výberové konanie bude piaty pracovný deň po uverejnení tohto nariadenia v Úradnom vestníku Európskej únie.
Článok 4
Úspešné ponuky musia ponúkať cenu rovnajúcu sa minimálne cene zaregistrovanej pre ekvivalentnú kvalitu a pre reprezentatívne množstvo na trhu v mieste uskladnenia alebo na najbližšom trhu, s prihliadnutím na dopravné náklady. Nesmie byť nižšia než 108,76 EUR za tonu.
Článok 5
Agentúra uvedená v prvom odseku článku 2 urobí všetky potrebné opatrenia, aby stranám, ktoré majú o kúpu záujem, umožnila ohodnotiť kvalitu obilia ponúkaného na predaj pred predložením svojich návrhov.
Článok 6
Agentúra uvedená v prvom odseku článku 2 bude okamžite informovať všetkých súťažiacich o výsledku ich účasti vo výberovom konaní. Úspešným súťažiacim zašle rozhodnutia o pridelení kontraktu do troch pracovných dní od uvedeného oznámenia doporučeným listom alebo písomnou telekomunikačnou správou.
Článok 7
Agentúra uvedená v prvom odseku článku 2 oznámi Komisii množstvo a priemerné ceny rôznych predaných podielov najneskôr v utorok v týždni nasledujúcom po dátume uzávierky súťaže.
Článok 8
Dohody o dopĺňaní zásob pšenice a kukurice uvedené v tomto nariadení bude schvaľovať Komisia pred ich implementáciou, aby nedošlo k narušeniu trhu spoločenstva s obilím.
Článok 9
Toto nariadenie nadobúda účinnosť v deň nasledujúci po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 12. júla 2004

Labels: 3
17
18